Publiek se hulp gevra drie jaar ná man in Houtbaai sterfAldred Coenraad Beukes (Foto verskaf deur die SAPD) Die provinsiale speurspan van die polisie in die Wes-Kaap het die publiek se hulp gevra vir inligting ná ŉ man se liggaam in 2015 by Sandybaai naby Houtbaai gevind is. Aldred Coenraad Beukes, oorspronklik van Keimoes in die Noord-Kaap, het in 2005 na Kaapstad verhuis en het vanaf Julie daardie jaar as ŉ veiligheidsbeampte by Grand West Casino begin werk. Hy het in Parow tuisgegaan. Hy het in Augustus 2010 bedank en gesê hy gaan sy meisie besoek en sal in die Knysna/George-omgewing as ŉ geleentheidsbestuurder werk. Hy het aangedui dat hy by vriende sou bly. Hy is daarna weer in Kaapstad gesien toe hy weer as ŉ veiligheidsbeampte gewerk het. “Sy liggaam is op 25 Januarie 2015 by Sandybaai gevind, nadat dit uit die see gespoel het. ŉ Geregtelike ondersoek is van stapel gestuur om die oorsaak van sy dood te bepaal,” het kapt. FC van Wyk, woordvoerder van die polisie, Dinsdag in ŉ verklaring gesê. “Enigiemand met inligting oor die voorval word versoek om genl.maj. Vearey te kontak by 063 629 1567 of kapt. Bock by 082 469 2576.”